**СТОПАНСКА КОНЮНКТУРА**

**БИЗНЕС АНКЕТИ НА НСИ, МАРТ 2025 ГОДИНА**

През март 2025 г. **общият показател на бизнес климата** се понижава с 0.5 пункта в сравнение с февруари (от 20.9% на 20.4%) (виж фиг. 1), като намаление на показателя е регистрирано единствено в промишлеността.

**Фиг. 1. Бизнес климат - общо**

**Промишленост.** Съставният показател „бизнес климат в промишлеността“ спада с 3.9 пункта (от 18.4% на 14.5%) (виж фиг. 2), което се дължи на резервираните оценки и очаквания на промишлените предприемачи за бизнес състоянието на предприятията. Същевременно и прогнозите им за производствената активност през следващите три месеца са по-неблагоприятни.

**Фиг. 2. Бизнес климат в промишлеността**

Основните фактори, ограничаващи дейността в сектора, остават несигурната икономическа среда и недостигът на работна сила, посочени съответно от 56.8 и 30.7% от предприятията (виж фиг. 3).

**Фиг. 3. Фактори, затрудняващи дейността в промишлеността**

**(относителен дял от предприятията)**

Относно продажните цени в промишлеността мениджърите предвиждат те да останат без промяна през следващите три месеца (виж фиг. 4).

**Фиг. 4. Очаквания за продажните цени в промишлеността през следващите три месеца**

**Строителство.** През март съставният показател „бизнес климат в строителството“ се повишава с 0.9 пункта (от 23.3% на 24.2%) (виж фиг. 5) в резултат на по-благоприятните оценки на строителните предприемачи за настоящото бизнес състояние на предприятията. Позитивни са и прогнозите им за дейността през следващите три месеца (виж фиг. 6).

**Фиг. 5. Бизнес климат в строителството**

**Фиг. 6. Очаквана строителна активност през следващите три месеца**

Най-сериозните затруднения за развитието на бизнеса продължават да са свързани с несигурната икономическа среда, недостига на работна сила и цените на материалите (виж фиг. 7).

**Фиг. 7. Фактори, затрудняващи дейността в строителството**

**(относителен дял от предприятията)**

В сравнение с февруари делът на мениджърите, които прогнозират продажните цени в строителството да се повишат през следващите три месеца, се увеличава (виж фиг. 8).

**Фиг. 8. Очаквания за продажните цени в строителството през следващите три месеца**

**Търговия на дребно.** Съставният показател „бизнес климат в търговията на дребно“ се покачва с 1.1 пункта (от 35.4% на 36.5%) (виж фиг. 9), което се дължи на по-оптимистичните очаквания на търговците на дребно за бизнес състоянието на предприятията през следващите шест месеца. По-позитивни са и прогнозите им за обема на продажбите (виж фиг. 10) и поръчките към доставчиците през следващите три месеца.

**Фиг. 9. Бизнес климат в търговията на дребно**

**Фиг. 10. Очаквания за продажбите в търговията на дребно през следващите три месеца**

Несигурната икономическа среда, конкуренцията в бранша, недостатъчното търсене и недостигът на работна сила са основните пречки за дейността на предприятията (виж фиг. 11).

**Фиг. 11. Фактори, затрудняващи дейността в търговията на дребно**

**(относителен дял от предприятията)**

По-голяма част от търговците на дребно не предвиждат промяна в продажните цени през следващите три месеца (виж фиг. 12).

**Фиг. 12. Очаквания за продажните цени в търговията на дребно през следващите три месеца**

**Услуги[[1]](#footnote-1)**. През март съставният показател „бизнес климат в сектора на услугите“ нараства с 3.5 пункта (от 8.9% на 12.4%) (виж фиг. 13) в резултат на позитивните оценки и очаквания на мениджърите за бизнес състоянието на предприятията. Мненията им за настоящото търсене на услуги са благоприятни, като и очакванията за следващите три месеца продължават да се подобряват (виж фиг. 14).

**Фиг. 13. Бизнес климат в сектора на услугите**

**Фиг. 14. Очаквано търсене в сектора на услугите през следващите три месеца**

Най-сериозните проблеми за развитието на бизнеса остават свързани с несигурната икономическа среда и конкуренцията в бранша (виж фиг. 15).

**Фиг. 15. Фактори, затрудняващи дейността в сектора на услугите**

**(относителен дял от предприятията)**

Очакванията на преобладаващата част от мениджърите са за запазване на равнището на продажните цени през следващите три месеца (виж фиг. 16).

**Фиг. 16. Очаквания за продажните цени в сектора на услугите през следващите три месеца**

**Методологични бележки**

Бизнес наблюденията в промишлеността, строителството, търговията на дребно и в сектора на услугите събират информация за мненията на предприемачите по отношение на състоянието и развитието на техния бизнес.

От май 2002 г. всички бизнес наблюдения се финансират съвместно от НСИ и Европейската комисия () съгласно подписани споразумения между двете институции. НСИ се ангажира да провежда наблюденията съгласно Хармонизираната програма на Европейския съюз. Всяко съобщение или публикация на НСИ е с автор НСИ и Комисията не носи отговорност за ползата, която може да бъде извлечена от информацията, съдържаща се в тях.

От юли 2010 г. НСИ публикува данните от бизнес анкетите съобразно новата Класификация на икономическите дейности (КИД - 2008) (NACE Rev. 2). Всички динамични редове са преизчислени съобразно Класификацията и са съпоставими във времето.

Отговорите на въпросите от анкетите са представени в тристепенна категорийна скала от типа: „увеличение“, „без промяна“, „намаление“ или „над нормално“, „нормално“, „под нормално“. Балансите на оценките се изчисляват като разлика на относителните дялове по екстремните варианти на отговор. Показателят „бизнес климат“ е средна геометрична на балансите на оценките за настоящата и за очакваната бизнес ситуация в предприятията през следващите шест месеца.

Общият показател на бизнес климата е средна претеглена на четири отраслови показателя на бизнес климата - в промишлеността, строителството, търговията на дребно и в сектора на услугите, като последният показател е включен в общия динамичен ред от май 2002 година.

1. Без търговия. [↑](#footnote-ref-1)